În ultima vreme, auzim din ce în ce mai des îndemnul de a renunța la caserolele din plastic. Specialiștii trag un semnal de alarmă și încurajează renunțarea la acest obicei, tocmai din cauza celor mai recente studii. Românii sunt mari fani caserole, mai ales atunci când vine vorba de depozitarea mâncărurilor. Însă, nu mulți știu la ce riscuri se supun.
Nu mai este un secret pentru nimeni faptul că particulele de plastic au ajuns să fie regăsite chiar și în corpul uman. Studiile arată că plasticul poate ajunge chiar și în creier, provocând efecte dăunătoare organismului.
Mai mulți cercetători din Italia au studiat impactul plasticului asupra organismului uman. S-a ajuns la concluzia că, din cauza a ceea ce ne înconjoară, ajungem să ingerăm cantități uriașe de plastic.
Studiile arată că, în medie, o persoană poate ingera până la 5 grame de plastic. Deși poate părea puțin, această cantitate este echivalentul unui card de credit. Plasticul ajunge în organism prin intermediul alimentelor pe care le consumăm și, tocmai de aceea, este important să știm de ce să ne ferim.
Alimentele care ne expun cel mai mult riscului de a ingera plastic sunt cele care provin din apele măririlor și ale oceanelor. Peștii sau fructele de mare sunt cei care ajung să consume plastic din cauza nivelului de poluare din apă.
Medicul Radu Țincu a dezvoltat acest subiect la Antena 3 CNN și a tras un semnal de alarmă pentru toți. Ingerarea plasticului poate fi mai periculoasă decât pare și are o serie de efecte negative.
Medicul a analizat mai multe studii cunoscute la nivel internațional și a confirmat concluziile acestora. Radu Țincu a afirmat ceea ce ar trebui să știm cu toții și anume, faptul că din cauza noastră, apele mărilor și ale oceanelor conțin atât de mult plastic. Fără să ne dăm seama, suntem singurii responsabili de ceea ce ni se întâmplă.
Odată ajunse în organism, microparticulele de plastic produc efecte negative. Acestea pot duce la inflamarea vaselor de sânge și chiar apariția cheagurilor de sânge. Nu este exclus ca din cauza lor să se producă și accidente vasculare.
"Plasticul în sine se poate comporta ca o substanță care poate mima hormonii. Asta va duce la apariția unor tulburări în dezvoltarea copiilor și a adolescenților cu menstruație precoce. La persoanele adulte poate să determine apariția unor forme de cancer, în special, cancer de sân sau de prostată.", a declarat Radu Țincu la Antena 3 CNN.
Pentru a sta cât mai departe de astfel de riscuri, medicul recomandă tuturor să evite, pe cât posibil, recipientele din plastic. Românii trebuie să renunțe la obiceiul de a mai folosi caserole și să se îndrepte către alternative mult mai sigure, cum ar fi recipientele din sticlă.
"Ar trebui să reducem utilizarea tuturor acelor depozitare din plastic. Ele vor duce la eliberarea unor particule de plastic. Ar trebui să se stabilească norme pentru plastic. (…) Să nu mai aruncăm PET-urile în mediu pentru că durează 100 de ani ca acestea să fie degradate.", a mai spus medicul la Antena 3 CNN.